Il-President elett Amerikan Donald Trump ħabbar li se jħalli d-dinja tan-negozju għalkollox biex jiffoka fuq il-Presidenza Amerikana u jevita l-perċezzjonijiet li jaf ikun hemm kunflitt ta' interess. Trump qal li se jkun qed jispjega aktar dwar il-pjanijiet tiegħu f'konferenza tal-aħbarijiet mat-tfal tiegħu x-xahar id-dieħel. Fil-passat hu kien ċaħad li kien se jkun hemm kunflitt ta' interess bejn in-negozji tiegħu u l-Presidenza. Intant hekk kif Trump qed jgħarbel u jagħżel il-membri tal-kabinett tiegħu, il-kandidat Demokratiku Bernie Sanders kritikah għall-għażliet li mistenni jagħmel. Sanders qal li Trump se jagħżel kabinett mimli biljunarji u li huma 'l bogħod mill-polz taċ-ċittadin Amerikan. Wara l-m ewt tal-eks mexxej Kuban Fidel Castro, Kuba tinsab taħt luttu. Wara li l-fdalijiet ta' Castro ġew kremati beda korteo bil-fdalijiet tiegħu. Il-korteo li telaq mill-kapitali Havana lejn il-belt ta' Santiago de Cuba dam tlett ijiem. Dan il-vjaġġ bil-fdalijiet ta' Castro kien wieħed simboliku wara li fil-ħamsinijiet kien beda r-rivoluzzjoni tiegħu minn hemm biex spiċċa ħa l-poter u mexxa lil pajjiżu għal sebgħa u erbgħin sena sħaħ. It-tebut bil-fdalijiet kremati ta' Castro għadda minn Santa Clara, fejn hemm il-fdalijiet ta' Che Guevara, il-gwerrier li kien ta' spalla għal Fidel Castro waqt ir-rivoluzzjoni Kubana. Huma eluf li taw tislima lil Fidel Castro. Uħud rawh minn lenti pożittiva għall-miżuri soċjali li wettaq iżda oħrajn poġġewh f'dell ikrah minħabba l-istil awtokratiku tiegħu. Il-Kung ress Kolombjan irrattifika ftehim ta' paċi rivedut li sar bejn il-Gvern u l-grupp tar-ribelli Farc. Il-Kamra tar-Rappreżentanti approvat unanimament il-pjan, jum wara li s-Senat ukoll ta l-appoġġ tiegħu. Il-President Juan Manuel Santos laqa' dak li ddeskrivih bħala appoġġ importanti ħafna biex jibda proċess li permezz tiegħu, eluf ta' ribelli ġellieda tal-Farc jabbandunaw kampijiet fil-ġungla u l-armi tagħhom. L-ewwel ftehim ta' paċi kien marġinalment rifjutat waqt referendum li sar f'Ottubru li għadda. Il-ftehim huwa mmirat li jtemm kunflitt li qatel iktar minn mitejn u sittin elf persuna fuq medda ta' ħamsin sena. Ribelli tal-Farc se jimxu f'żoni ta' tranżizzjoni matul is-sitt xhur li ġejjin, iċedu l-armi u jiffurmaw partit politiku ġdid. TRAĠEDJA GĦAL TIM TAL-FUTBOL Aktar minn sebgħin persuna mietu wara li ajruplan b'tim tal-futbol Brażiljan abbord fuqu ġġarraf fil-Kolumbja. Recording tal-vuċi tal-bdot titfa' dawl dwar il-kawża tat-tiġrif fejn repetutament jinstema' l-pilota aġitat jitlob permess biex jinżel minħabba problemi elettriċi u nuqqas ta' fjuwil. It-tim tal-futbol, Chapecoense li kien fuq l-ajruplan kellu jilgħab l-ewwel leg tal-finali tal-Copa Sud Americana l-Erbgħa filgħaxija. Eluf ta' nies iġorru x-xemgħat u lebsin l-abjad inġabru fil-grawnd li fih Chapecoense kellhom jilgħabu kontra Atletico Nacional. Fil-messaġġ annwali tiegħu lin-nazzjon u l-Kremlin, il-President Russu Vladimir Putin sostna li pajjiżu mhux ifittex li jibda gwerra. "Għall-kuntrarju ta' dak li jaħseb ħaddieħo r, ir-Russja ma tridx tagħmel għedewwa iżda tagħmel ħbieb mal-Punent," sostna Putin. Il-President Russu qal li qed iħares 'il quddiem biex jaħdem mal-President il-ġdid Amerikan Donald Trump biex flimkien jiġġieldu t-terroriżmu. Putin sellem lis-suldati Russi li qed iwettqu operazzjonijiet militari fis-Sirja. Intant huwa rrefera għal dawk deskritti bħala mossi tattiċi kontra r-Russja. Fost l-oħrajn semma l-iskwalifika tal-atleti Russi mill-Olimpjadi ta' din is-sena. HOLLANDE MHUX ĦIEREĠ Il-President Franċiż Francois Hollande sostna li mhux se jikkontesta l-elezzjoni presidenzjali tas-sena d-dieħla. F'messaġġ televiżiv sostna li huwa konxju mir-riperkussjonijiet għaliex mhux se joħroġ għall-elezzjoni u wissa biex il-poplu ma jappoġġjax lil-kandidat tal-lemin estrem. Hollande se jkun l-ewwel President Franċiż fl-istorja moderna li mhux se jkun qed ifittex li jirbaħ mandat ieħor. L-aħħar sondaġġi li saru urew li Hollande mhu xejn popolari mal-Franċiżi u diversi osservaturi politiċi sostnew li din kienet l-unika triq onorarja li seta' jieħu.